钦定古今图书集成/明伦汇编/皇极典/第295卷 > 楚〈林士弘〉
## 钦定古今图书集成/明伦汇编/皇极典/第295卷 > 楚〈林士弘〉

《唐书林士弘传》：“士弘，饶州鄱阳人。隋季，与乡人操师
乞起为盗，师乞自号元兴王，建元天成。大业十二年，
据豫章，以士弘为大将军。隋遣治书侍御史刘子翊
讨贼，射杀师乞，而士弘收其众，复战彭蠡。子翊败死
之。遂大振，众十馀万，据虔州，自号南越王。俄僭号楚，
称皇帝，建元为太平。侍御史郑大节以九江郡下之”，
士弘任其党王戎为司空。临川、庐陵、南康、宜春豪杰
皆杀隋守令以附，北尽九江，南番禺悉有之。后萧铣
以舟师破豫章，士弘独有南昌、虔、循、潮之地。铣败，其
亡卒稍归之，复振赵郡。王孝恭招慰，降循、潮二州。武
德五年，士弘弟鄱阳王药师以兵二万围循州，总管
杨世略破斩之。士弘请降，王戎亦献南昌地，诏戎为
南昌州总管。士弘复遁保安城山，诱溃亡谋复乱。袁
人相聚应之，为张善安所察，以兵赴讨。会士弘死，其
党乃解。